**Θεσμική συνεργασία μεταξύ του Γραφείου Προϋπολογισμού του Κράτους
στη Βουλή και του ΕΚΤ**Οι δύο φορείς υπέγραψαν Μνημόνιο Συνεργασίας για κοινές δράσεις αποτύπωσης της διαχρονικής πορείας της εθνικής οικονομίας

Μνημόνιο Συνεργασίας μεταξύ του Γραφείου Προϋπολογισμού του Κράτους στη Βουλή (ΓΠΚΒ) και του Εθνικού Κέντρου Τεκμηρίωσης και Ηλεκτρονικού Περιεχομένου (ΕΚΤ) υπογράφηκε την Τρίτη 24 Ιουνίου 2025, στα γραφεία του ΓΠΚΒ. Το Μνημόνιο Συνεργασίας υπέγραψαν ο Συντονιστής του ΓΠΚΒ καθηγητής Ιωάννης Τσουκαλάς και ο Διευθυντής του ΕΚΤ, Δρ Κυριάκος Τολιάς.

Η υπογραφή του Μνημονίου σηματοδοτεί ένα ουσιαστικό βήμα ενίσχυσης της συνεργασίας των δύο φορέων με σκοπό την προώθηση της θεσμικής αποστολής τους και τη μεγιστοποίηση του αντικτύπου τους τόσο στις ομάδες-στόχους κάθε φορέα, όσο και, ευρύτερα, στην ελληνική κοινωνία και οικονομία. Η συνεργασία προβλέπει κοινές δράσεις, με έμφαση στον σχεδιασμό και την υλοποίηση ψηφιακών συστημάτων και πλατφορμών με οικονομικά και στατιστικά δεδομένα, για την αποτύπωση, την καλύτερη κατανόηση και την παρακολούθηση της πορείας της εθνικής οικονομίας.

Κατά τη διάρκεια της εκδήλωσης, στην οποία συμμετείχαν στελέχη των δύο φορέων, παρουσιάστηκε η νέα ψηφιακή πλατφόρμα η οποία αποτυπώνει τον ετήσιο Προϋπολογισμό Επιδόσεων με διαδραστικό και φιλικό προς τον χρήστη τρόπο, μέσα από σύγχρονες οπτικοποιήσεις και γραφήματα. Η πλατφόρμα, η οποία θα είναι διαθέσιμη το επόμενο διάστημα, υλοποιείται από το ΕΚΤ ([www.ekt.gr](http://www.ekt.gr)) σε συνεργασία με το ΓΠΚΒ ([www.pbo.gr](http://www.pbo.gr)) και αποτελεί ένα σημαντικό βήμα ενίσχυσης της διαφάνειας και της λογοδοσίας στη δημόσια διοίκηση, και την αποτελεσματική διακυβέρνηση.

Ο Συντονιστής του ΓΠΚΒ καθηγητής Ιωάννης Τσουκαλάς δήλωσε, *«Η συνεργασία με το ΕΚΤ δείχνει τον δρόμο προς την ευρύτερη διάχυση της γνώσης, μέσω των νέων τεχνολογιών. Είμαι ιδιαίτερα ευτυχής που η Βουλή, με τη στήριξη του Προέδρου, αναλαμβάνει μια τόσο σημαντική συνεργασία και αποστολή. Η πλατφόρμα που έχει αναπτυχθεί ενισχύει τη συμμετοχή του πολίτη στη δημοκρατική διαδικασία, καλλιεργώντας εμπιστοσύνη στους θεσμούς και ενδυναμώνοντας τον δημόσιο διάλογο. Μέσα από την πλατφόρμα ο πολίτης θα μπορεί να κατανοήσει βασικές οικονομικές έννοιες και μεγέθη, όπως και να δει οπτικοποιημένα δεδομένα που τον ενδιαφέρουν σε διάφορους κλάδους, τομείς, φορείς της γενικής κυβέρνησης και της αποκεντρωμένης αυτοδιοίκησης. Η πλατφόρμα θα προσφέρει στην κατανόηση του Κρατικού Προϋπολογισμού και στα αποτελέσματα που έχουν οι δαπάνες σε διάφορους τομείς πολιτικής και καθημερινότητας».*

Από την πλευρά του ΕΚΤ, ο Διευθυντής Δρ Κυριάκος Τολιάς δήλωσε*, «Πρόκειται για το επιστέγασμα μίας θεσμικής συνεργασίας με σημαντικά οφέλη και αντίκτυπο για την κοινωνία, την οικονομία και την ανάπτυξη. Η συνεργασία αυτή έχει ξεκινήσει εδώ και καιρό, με τον σχεδιασμό και την υλοποίηση μιας νέας ψηφιακής πλατφόρμας για την παρουσίαση του Ετήσιου Προϋπολογισμού Επιδόσεων. Για πρώτη φορά, το ΕΚΤ διαθέτει στους πολίτες και στους υπευθύνους χάραξης πολιτικής ένα εργαλείο με οικονομικά στοιχεία για τη χώρα, με άμεσο, εύληπτο και φιλικό τρόπο. Μέσα από το νέο αυτό σύστημα, δίνεται πρόσβαση στον οικονομικό σχεδιασμό και τους δείκτες αποτίμησης κυβερνητικού έργου. Παρέχεται, έτσι, η δυνατότητα ουσιαστικής κατανόησης και παρακολούθησης της κατανομής της χρηματοδότησης σε στρατηγικούς τομείς και φορείς πολιτικής».*

Με βάση το Μνημόνιο Συνεργασίας, οι δύο φορείς θα συνεχίσουν τη συνεργασία τους για τον από κοινού σχεδιασμό και την ανάπτυξη των παρακάτω ενδεικτικών ενεργειών:

* Επικοινωνία και ανταλλαγή τεχνογνωσίας, δεδομένων, πληροφοριών και καλών πρακτικών σε θέματα κοινού ενδιαφέροντος των δύο φορέων στη βάση των όρων του θεσμικού πλαισίου που τα δεσμεύει.
* Εκπόνηση ερευνών & μελετών και συλλογή, διαμόρφωση και διάδοση στατιστικών στοιχείων και δεικτών σε θέματα αυξημένου ενδιαφέροντος.
* Υλοποίηση κοινών πρωτοβουλιών, όπως ημερίδων, σεμιναρίων και εκδηλώσεων διάχυσης αποτελεσμάτων.
* Αναζήτηση χρηματοδότησης για την υλοποίηση κοινών δραστηριοτήτων που προωθούν τον σκοπό του Μνημονίου.
* Διερεύνηση νέων πεδίων συνεργασίας και δυνατοτήτων από κοινού συμμετοχής σε εθνικά και ευρωπαϊκά προγράμματα ή δίκτυα συνεργασίας που υποστηρίζουν τους στόχους των δύο φορέων.

Η συνεργασία ΓΠΚΒ και ΕΚΤ θέτει τις βάσεις για την αξιοποίηση των δυνατοτήτων τους σε ένα ευρύ φάσμα θεμάτων, και θα συνεχιστεί με νέες δράσεις και με έμφαση στην υλοποίηση καινοτόμων ψηφιακών συστημάτων.

**Eπικοινωνία για δημοσιογράφους**Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ)
Μαργαρίτης Προέδρου | Τ: 210 220 4941, E: mproed@ekt.gr

***Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ)***

*Το Εθνικό Κέντρο Τεκμηρίωσης και Ηλεκτρονικού Περιεχομένου (ΕΚΤ) (https://www.ekt.gr) είναι Νομικό Πρόσωπο Ιδιωτικού Δικαίου μη κερδοσκοπικού χαρακτήρα και εποπτεύεται από το Υπουργείο Ψηφιακής Διακυβέρνησης. Το ΕΚΤ είναι Επιστημονική Υποδομή Εθνικής Χρήσης και Εθνική Αρχή του Ελληνικού Στατιστικού Συστήματος και ανήκει στους ερευνητικούς και τεχνολογικούς φορείς της χώρας.*

*Με σύγχρονες τεχνολογικές υποδομές, υψηλή τεχνογνωσία και άρτια εκπαιδευμένο προσωπικό, το ΕΚΤ έχει ως θεσμικό ρόλο τη συλλογή, συσσώρευση, τεκμηρίωση, διάθεση για περαιτέρω χρήση και μακροχρόνια διατήρηση του έγκριτου ψηφιακού περιεχομένου και των δεδομένων που παράγονται από την ελληνική επιστημονική, ερευνητική και πολιτιστική κοινότητα.*

*Επίσης, στους ρόλους του εντάσσονται: η παραγωγή ευρωπαϊκών και εθνικών στατιστικών για την Έρευνα, Ανάπτυξη, Καινοτομία, Ψηφιακό Μετασχηματισμό, η ενίσχυση της αξιοποίησης των αποτελεσμάτων της έρευνας και η προώθηση της καινοτομίας και του ψηφιακού μετασχηματισμού για τη μεταρρύθμιση του δημόσιου τομέα, την οικονομική ανάπτυξη και την επίλυση κοινωνικών προβλημάτων.*